**Saistošo noteikumu “Liepājas valstspilsētas pašvaldības aģentūras “Liepājas Sabiedriskais transports”**

**sniegto pakalpojumu maksas saistošie noteikumi”**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saistošie noteikumi “Liepājas valstspilsētas pašvaldības aģentūras “Liepājas Sabiedriskais transports” sniegto pakalpojumu maksas saistošie noteikumi” (turpmāk – Saistošie noteikumi) nosaka Liepājas valstspilsētas pašvaldības aģentūras “Liepājas Sabiedriskais transports” (turpmāk – Aģentūra) sniegtos pakalpojumus un ir izstrādāti atbilstoši Aģentūras faktiskajām izmaksām.  Saistošie noteikumi izstrādāti, pamatojoties uz Publisko aģentūru likuma 17. panta ceturto daļu, kas nosaka, ka pašvaldības aģentūras sniegtos pakalpojumus nosaka un apstiprina ar pašvaldības saistošajiem noteikumiem, kā arī Autopārvadājumu likuma 35. panta 16 daļu, kas nosaka, ka Liepājas valstspilsētas pašvaldība (turpmāk - pašvaldība) var noteikt maksu par pasažieru komercpārvadājumu ar taksometru licences kartītes izsniegšanu.  Spēkā esošās braukšanas maksas cenas Liepājas sabiedriskajā transportā ir apstiprinātas ar Liepājas pilsētas domes 2020. gada 17. septembra lēmumu Nr. 466/13 un braukšanas maksas cenas jaunajos Saistošajos noteikumos netiek mainītas.  Aģentūra īsteno pašvaldības uzdevumus: organizē un uzrauga Liepājas valstspilsētas sabiedriskā transporta braukšanas biļešu tirdzniecību, organizē un uzrauga vieglo taksometru pakalpojuma sniedzējus Liepājas valstspilsētas administratīvajā teritorijā. Šo uzdevumu izpildē tiek sniegti pakalpojumi, t.i., izsniegtas licences kartītes. Spēkā esošā maksa par izsniegto taksometru licences kartīti ir noteikta ar Liepājas pilsētas domes 2012. gada 25. oktobra lēmumu Nr. 296 “Par licencēšanas maksu pasažieru pārvadājumiem ar vieglajiem taksometriem Liepājas pilsētā” un pēc *euro* konvertācijas no latiem ir 7,11 *euro* un ar šiem saistošajiem noteikumiem tiek tikai noapaļota un faktiski netiek mainīta.  Salīdzinot ar šobrīd sniegtajiem pakalpojumiem, šie Saistošie noteikumi papildināti ar jauniem maksas pakalpojumiem jeb e-kartes izsniegšanu, kas pasažierim Liepājas sabiedriskā transporta elektronisko norēķinu sistēmā ir viens no identifikācijas līdzekļiem papildu viedierīcei, ko sabiedriskā transporta lietotājs var izmantot, reģistrējot iepriekš iegādātu biļeti Liepājas sabiedriskajā transportā. Pēc cenu kalkulācijas to plānots noteikt 3,50 *euro*. Pasažieri Liepājas sabiedriskā transporta elektronisko norēķinu sistēmā kā identifikācijas līdzekli var izmantot arī savu viedierīci un tās izmantošana ir bez maksas, līdz ar to pasažieriem ir iespēja izvēlēties sev ērtāko opciju. |
| 2. Fiskālā ietekme uz pašvaldības budžetu | Saistošo noteikumu projekts neparedz grozīt iepriekšējās tiesību normas fiskālo ietekmi uz Pašvaldības budžetu un paredz arī Aģentūras pašu ienākumu saglabāšanu esošā līmenī. 2023. gadā kopējie Aģentūras ieņēmumi par sniegtajiem pakalpojumiem bija 3,91 miljonus *euro* (t.sk. biļešu ieņēmumi 3,86 miljoni *euro*), un 2024. gadā, kopējie ieņēmumi par sniegtajiem pakalpojumiem tiek plānoti 3,89 miljoni *euro* apmērā (t.sk. biļešu ieņēmumi 3,85 miljoni *euro*). No visiem Aģentūras ienākumiem, lai segtu saistības ar sabiedriskā transporta pārvadātājiem un citiem izdevumiem par sniegtajiem pakalpojumiem, tas 2023. gadā veidoja 39%, bet 2024. gadā un 2025. gadā tiek plānoti 40% apmērā no visa Aģentūras budžeta.  Pamatojoties uz Aģentūras datiem, 2023. gadā vidēji mēnesī tiek iegādātas 63 835 viena brauciena biļetes, 13 616 biļetes pie transportlīdzekļa vadītāja, 11 978 10 braucienu biļešu komplekti, 1897 abonementa biļetes mēnesim katrai dienai, 1065 abonementa biļetes mēnesim darba dienām. Savukārt pārējo biļešu pārdošanas apjomi vidēji mēnesī nesasniedz vienu tūkstoti katrā biļešu veidā atsevišķi.  Liepājas valstspilsētas pašvaldībā 2023. gadā kopā tika izsniegtas 309 licences kartītes pārvadājumu veikšanai ar taksometriem, kas ir vidēji 25,75 mēnesī. Esošā dinamika ir saglabājusies 2024. gadā un arī 2025. gadā tiek plānota līdzīgos apmēros un nozīmē, ka uz doto brīdi taksometru pārvadātājiem, kas ir reģistrējuši licences Liepājas valstspilsētas administratīvajā teritorijā, ir 26 aktīvi pakalpojumu sniedzēji ar vieglajiem taksometriem. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošajiem noteikumiem nav tieša sociālā ietekme, kā arī ietekme uz iedzīvotāju veselību, uzņēmējdarbības vidi pašvaldības teritorijā un konkurenci. Biļešu cenas saskaņā ar Saistošajiem noteikumiem netiek mainītas, dienas biļetes derīguma termiņš no kalendārās dienas tiek pagarināts uz 24 stundu biļeti un līdz ar to tās paliek pieejamākas pasažieriem.  Pakalpojuma cena par taksometru licences kartītes saņemšanu netiek palielināta, tādēļ Saistošie noteikumi neradīs ietekmi uz pasažieru pārvadātājiem un e-kartes izsniegšanas cena ir faktiski pielīdzināta tās izgatavošanas izdevumiem. |
| 4. Ietekme uz administratīvajām procedūrām un to izmaksām | Saistošie noteikumi nepieciešami, lai nodrošinātu iedzīvotājiem kvalitatīvus un pieejamus sabiedriskā transporta un taksometru pakalpojumus. Ar Saistošajiem noteikumiem administratīvās procedūras tiek atvieglotas vai samazinātas, jo pēc identifikācijas līdzekļa iegūšanas, biļešu iegādi iespējams veikt attālināti tiešsaistē no viedierīces vai datora.  Saistošie noteikumi paredz visiem pasažieriem, kuri nevēlas izmantot viedierīci kā identifikācijas līdzekli vai iegādāties biļeti katrā braucienā pie transportlīdzekļa vadītāja, Aģentūras klientu apkalpošanas centrā vai Liepājas valstspilsētas pašvaldības iestādes “Liepājas Centrālā administrācija” Klientu apkalpošanas un pakalpojumu centrā būs iespēja iegādāties e-kartes, kurās pēc tam varēs iegādāties e-biļeti pats lietotājs, vai arī to varēs izdarīt tāpat kā līdz šim – biļešu tirdzniecības vietās.  Lai ātri un ērti izsniegtu e-kartes visiem pasažieriem, kuri nevēlas izmantot savu viedierīci kā identifikācijas līdzekli, nepieciešams iesaistīt papildu cilvēkresursus. |
| 5. Ietekme uz pašvaldības funkcijām un cilvēkresursiem | Saistošo noteikumu izpildi nodrošinās Aģentūra esošo funkciju un uzdevumu ietvaros, bet papildu būs nepieciešams piesaistīt pašvaldības cilvēkresursus, tai skaitā Liepājas valstspilsētas pašvaldības iestādes “Liepājas Centrālā administrācija” Klientu apkalpošanas un pakalpojumu centra resursus, lai īslaicīgā periodā izsniegtu tūkstošiem e-karšu. E-karšu izsniegšanu ir nepieciešams izpildīt operatīvi un ātri, lai varētu pārstāt realizēt viena brauciena papīra biļetes un būtu iespējams pilnībā nomainīt sabiedriskajos transportlīdzekļos esošo tehnisko aprīkojumu uz jaunajiem biļešu lasītājiem un sabiedriskajā transportā nerastos sastrēgumi un neorganizētība, pasažieriem reģistrējot savus braucienus ar e-karti.  Attiecībā uz sabiedriskā transporta biļešu realizēšanu un licences kartīšu izsniegšanu taksometru pārvadātājiem izmaiņas netiek plānotas un pakalpojumi būs pieejami esošajā apjomā. |
| 6. Informācija par izpildes nodrošināšanu | Saistošo noteikumu izpildes nodrošināšanā netiek paredzēta jaunu institūciju izveide, esošo likvidācija vai reorganizācija. Par visām izmaiņām un kārtību secīgi tiks aktīvi komunicēts ar sabiedrību, sagatavojot preses relīzes, ievietojot informāciju Aģentūras sociālajos kontos un veidojot, informācijas bukletus. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošo noteikumu projekts nerada papildu prasības un izmaksas mērķa sasniegšanai. |
| 8. Izstrādes gaitā veiktās konsultācijas ar privātpersonām un institūcijām | Atbilstoši Pašvaldību likuma 46. panta trešajā daļā noteiktajam, saistošo noteikumu projekts un tam pievienotais paskaidrojuma raksts sabiedrības viedokļa noskaidrošanai no 2024. gada 18. novembra līdz 2024. gada 2. decembrim tiks publicēts pašvaldības oficiālajā tīmekļvietnē www.liepaja.lv, paredzot iespēju ikvienam interesentam iesniegt savus priekšlikumus un komentārus. |

Domes priekšsēdētājs Gunārs Ansiņš